**Ajánlólevél**

Tisztelt Igazgató Úr!

Vörösmarty Mihály vagyok, költő a XIX. századból. Nem, nem tréfálok. XXI. századi megjelenésem körülményeiről nincs módom beszámolni. (Majd talán szóban, személyesen.) Küldetésem van. Ennek részét képezi ez az Önnek írott ajánlólevél is.

Inkognitóban szerzett hétköznapi és színházi tapasztalataim birtokában figyelmébe ajánlom Csongor és Tünde című drámai költeményemet. Javaslom: a következő évadban feltétlenül állíttassa színpadra e művemet. Ne vegye szerénytelenségnek, de a siker garanciája az a tény, hogy nagy drámáról van szó, amely időn és téren felülemelkedve szól az emberhez.

A technikai fejlődés, a társadalmi viszonyok bonyolultsága, a vágyak és lehetőségek ellentétei, az elidegenedés nem eltörölte, hanem felerősítette a mai fiatalok boldogságvágyát, az élet értelmének keresését.

Csongor „mai” fiatal. Olyan, aki kitartásával, hűségével, emberi kapcsolataival példa lehet, és segíthet azoknak a mostani kortársaknak, akik azt hiszik, a boldogság egyszerűen az ölükbe pottyan, netán SMS-ben vagy Skype-on érkezik, vagy a Facebook-on lelnek rá „véletlenül”.

Tünde „mai” lány. Szerelme, ebből fakadó önzetlensége, bátorsága nagyon is vonzó a mostani kor leányai számára is. A Csongor és Tündét elválasztó, nehézségeket okozó kétféle világ ma is számtalan formában jelenik meg. (Gondoljon csak az Alkonyat bestsellereire, filmsikereire!)

A Kalmár, a Tudós, a Fejedelem kiváló lehetőség arra, hogy a pénz, a tudás, a hatalom szerepéről elgondolkodjanak a fiatalok. Ma aktuálisabbak ezek a gondolatok, mint eddig bármikor!

A romantika, az érzelmek vállalása se ment ki a divatból – úgy tapasztaltam. (bálok, Valentin-nap, fényes esküvők, gyertyafényes vacsorák…) Balga és Ilma karaktere, a humoros jelenetek szintén nagyon közel állnak a fiatalokhoz.

Ahhoz, hogy a darab színpadra állítása sikert hozzon, elérje célját, segítse a mai ifjúságot az élet nagy kérdéseiben eligazodni, néhány tanácsot szeretnék adni. Először is: a mára nehezen érthető, kissé terjedelmes költői szövegemet kell „meghúzni”, rövidíteni. Nem javaslom (nem engedélyezem) az „átírást”, a mai nyelvre történő „fordítást”. Az már nem a Csongor és Tünde lenne, hanem egy eltulajdonított sztori „butítása”.

A rövidítés lehetséges egyes szereplők hosszas dialógusának és a monológok húzásával, illetve jelenetek is kimaradhatnak. Fontos, hogy a mai fiatalokat is foglalkoztató, kérdéseket felvető, a cselekményt meghatározó kulcsjelenetek, szövegek megmaradjanak.

A játékteret úgy kell kialakítani, hogy a nézők minél közelebb legyenek a szereplőkhöz. Például: a középen ülő nézőket félkör alakban körülveszi a játéktér. A díszletnek nem kell nagyon aprólékosnak lennie, de ne is legyen „erőltetetten modern”. Az almafa lehet nagyon élethű, látványos, gyönyörködtető. A földi és tündéri világot jelezhetik fények a fa két oldalán. A félkör alakú játéktéren egyszerre jelen lehet az összes színhely, az aktuális játszóhelyet a világítás emeli ki.

A jelmezek alapja mai viselet, jelzésekkel (díszek, ördögszarv, arcfestés), de nem szélsőséges, inkább visszafogott. Csongornak nem kell szögecses „bőrszerkó” vagy Tündének „haspóló minivel”. Külsejüknek igazodnia kell a romantikus, sokszor bölcs szöveghez, amelyet mondanak. A többi szereplő öltözéke tükrözze jellemét, szerepét, legyen visszafogottan mai stílusú.

Kellékek a szöveghez igazodva, és csak kevés. Kérem, mellőzzék a szokványos „modernizáló” eszközöket! Semmi keresnivalója nincs ebben az előadásban az IPhone-nak vagy efféle kütyüknek!

A környezetnek lehetne olyan eleme (Önnek bizonyára van ehhez tehetséges embere), amely sugároz bizonyos ünnepélyességet, feledteti a hétköznapokat, hiszen mégiscsak nagy gondolatok, érzelmek jelennek meg a játéktéren. Segíteni kell a nézőt, hogy minél jobban átélhesse a hallottakat, látottakat, hogy katarzisban legyen része.

Végül a legfontosabb: a szereplők, akik szenvedélyesen, de nem hamis pátosszal, hitelesen és meggyőzően közvetítik a mű gondolatait, üzenetét. Hihető választ adnak a ma is minden embert foglalkoztató kérdésekre: mi adhat értelmet az életünknek, lehetünk-e boldogok, és mit kell tennünk a boldogság elnyeréséért, képes-e az ember a szerelem által felemelkedni?

A rendező kiválasztását azért hagytam a legvégére, hogy azt mondhassam: olyan munkatársát bízzon meg, Igazgató Úr, aki a fentebb említetteket is figyelembe véve, határozott szándékkal és elképzeléssel állítja színpadra szerény művemet. Nevezetesen azzal, hogy bizonyítja: érdemes a mai fiataloknak színházba járni, klasszikus alkotásokat megismerni, mert általuk könnyebben eligazodnak a világban, nagyobb eséllyel lesznek boldogok.

Tisztelettel:

Vörösmarty Mihály

Szeged, 2016. március 5.